Vragmotor ploeg deur ongelukstoneel; vlug glo met ambulansRescue Care-vloot (Foto: Facebook) ŉ Vragmotorbestuurder het Saterdagaand deur ŉ ongelukstoneel in Durban geploeg en vermoedelik ŉ insleepvoertuigbestuurder doodgery voordat hy ŉ ambulans gesteel en toe van die toneel gevlug het. Die voortvlugtige vragmotorbestuurder was daarna in ŉ hoëspoedongeluk met die ambulans. Polisiebeamptes wat die ongeluk ondersoek het, het hom in hegtenis geneem. Garrith Jamieson, woordvoerder van Rescue Care, het gesê paramedici het op die toneel bygestaan ná ŉ ongeluk Saterdagaand omstreeks 21:00 op die M7 in ŉ westelike rigting net voor die kruising met Wakesleighweg. Niemand is in dié ongeluk beseer nie. “Net toe die ambulans van die toneel wou wegry, het hulle gesien hoe ŉ vragmotor deur die ongelukstoneel ploeg, die pad verlaat en uiteindelik teen ŉ wal tot stilstand kom,” het Jamieson gesê. “Paramedici het na die toneel gehaas waar ŉ werknemer van ŉ insleepdiens kritiek beseer is. Hy het noodlottige beserings opgedoen en paramedici het tevergeefs probeer om hom by te bring. Hy is op die toneel dood verklaar.” Terwyl die paramedici die insleepvoertuigbestuurder se lewe probeer red het, het die vragmotorbestuurder glo in die ambulans gespring en weggejaag. “Omstanders het die ambulans agternagesit tot die ambulans op die hoek van Umbiloweg en Deodarlaan in ŉ hoëspoedongeluk betrokke was,” het Jamieson bygevoeg. Die polisie het die vragmotorbestuurder in hegtenis geneem. Die persoon in die ander motor is vir beserings behandel. “Ons almal by Rescue Care betuig ons meegevoel aan die familie, vriende en kollegas van die man wat gesterf het terwyl hy ander probeer help het,” het Jamieson gesê. “In verband met die diefstal van die ambulans laat ons die ondersoek in die hande van die polisie en sal hulle bystaan op enige moontlik manier.”